CELEX: 32020R0034
Language: sk
Date: 2020-01-15 00:00:00
Title: Nariadenie Komisie (EÚ) 2020/34 z 15. januára 2020, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný účtovný štandard 39 a medzinárodné štandardy finančného výkazníctva 7 a 9 (Text s významom pre EHP)

16.1.2020   
               
               
                  SK
               
               
                  Úradný vestník Európskej únie
               
               
                  L 12/5
               
            
         NARIADENIE KOMISIE (EÚ) 2020/34
         z 15. januára 2020,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný účtovný štandard 39 a medzinárodné štandardy finančného výkazníctva 7 a 9
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Rada pre finančnú stabilitu uverejnila 22. júla 2014 správu s názvom Reforming Major Interest Rate Benchmarks (Reformovanie hlavných referenčných úrokových sadzieb), ktorá obsahovala odporúčania na posilnenie existujúcich referenčných hodnôt a iných potenciálnych referenčných sadzieb založených na medzibankových trhoch a na rozvoj alternatívnych takmer bezrizikových referenčných sadzieb.
                  
               
                     (3)
                  
                  
                     Nariadením Európskeho parlamentu a Rady (EÚ) 2016/1011 (3) sa zaviedol spoločný rámec na zabezpečenie presnosti a integrity indexov používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov v Únii.
                  
               
                     (4)
                  
                  
                     Rada pre medzinárodné účtovné štandardy uverejnila 26. septembra 2019 dokument Reforma referenčných úrokových sadzieb (zmeny štandardov IFRS 9, IAS 39 a IFRS 7) s cieľom riešiť dôsledky reformy referenčných úrokových sadzieb na finančné vykazovanie v období pred nahradením existujúcej referenčnej úrokovej sadzby alternatívnou referenčnou sadzbou.
                  
               
                     (5)
                  
                  
                     Tieto zmeny predstavujú dočasné a obmedzené výnimky z požiadaviek na účtovanie zabezpečenia medzinárodného účtovného štandardu (IAS) 39 Finančné nástroje: vykazovanie a oceňovanie a medzinárodného štandardu finančného výkazníctva (IFRS) 9 Finančné nástroje, aby spoločnosti mohli naďalej spĺňať požiadavky za predpokladu, že existujúce referenčné úrokové sadzby sa z dôvodu reformy medzibankových úrokových sadzieb nemenia.
                  
               
                     (6)
                  
                  
                     Komisia dospela po konzultáciách s Európskou poradnou skupinou pre finančné výkazníctvo k záveru, že zmeny štandardov IAS 39 Finančné nástroje: vykazovanie a oceňovanie, IFRS 7 Finančné nástroje: zverejňovanie a IFRS 9 Finančné nástroje spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (7)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1126/2008 sa mení takto:
            
                        a)
                     
                     
                        Medzinárodný účtovný štandard (IAS) 39 Finančné nástroje: vykazovanie a oceňovanie sa mení v súlade s prílohou k tomuto nariadeniu;
                     
                  
                        b)
                     
                     
                        medzinárodný štandard finančného výkazníctva (IFRS) 7 Finančné nástroje: zverejňovanie sa mení v súlade s prílohou k tomuto nariadeniu;
                     
                  
                        c)
                     
                     
                        štandard IFRS 9 Finančné nástroje sa mení v súlade s prílohou k tomuto nariadeniu.
                     
                  
         
            Článok 2
            Každá spoločnosť začne uplatňovať zmeny uvedené v článku 1 najneskôr od dátumu začiatku svojho prvého účtovného obdobia, ktoré sa začína 1. januára 2020 alebo neskôr.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. januára 2020
            
               
                  Za Komisiu
               
               
                  Predsedníčka
               
               Ursula VON DER LEYENOVÁ
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
         
            (3)  Nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (Ú. v. EÚ L 171, 29.6.2016, s. 1).
      
      
         
            PRÍLOHA
            Reforma referenčných úrokových sadzieb
            Zmeny štandardov IFRS 9, IAS 39 a IFRS 7
            
               Zmeny štandardu IFRS 9 Finančné nástroje
               
            
            Dopĺňajú sa odseky 6.8.1 až 6.8.12 a odsek 71.8. Pred odsek 68.1 sa dopĺňa nový nadpis. Pred odseky 6.8.4, 6.8.5, 6.8.6, 6.8.7 a 6.8.9 sa dopĺňajú nové podnadpisy. Mení sa odsek 72.26.
            
               Kapitola 6 Účtovanie zabezpečenia
            
            ...
            6.8   Dočasné výnimky z uplatňovania osobitných požiadaviek na účtovanie zabezpečenia
            
                     
                        6.8.1.
                     
                     
                        Účtovná jednotka uplatní odseky 6.8.4 až 6.8.12 a odseky 7.1.8 a 7.2.26 písm. d) na všetky zabezpečovacie vzťahy, ktoré sú priamo ovplyvnené reformou referenčných úrokových sadzieb. Tieto odseky sa uplatňujú len na uvedené zabezpečovacie vzťahy. Zabezpečovací vzťah je priamo ovplyvnený reformou referenčných úrokových sadzieb len vtedy, ak reforma vyvolá neistotu, pokiaľ ide o:
                        
                                    a)
                                 
                                 
                                    referenčnú úrokovú sadzbu (stanovenú zmluvne alebo mimo zmluvy) určenú za zabezpečené riziko; a/alebo
                                 
                              
                                    b)
                                 
                                 
                                    načasovanie alebo výšku peňažných tokov založených na danej referenčnej úrokovej sadzbe zabezpečenej položky alebo zabezpečovacieho nástroja.
                                 
                              
                  
                     
                        6.8.2.
                     
                     
                        Na účely uplatňovania odsekov 6.8.4 až 6.8.12 sa pojem „reforma referenčných úrokových sadzieb“ vzťahuje na celotrhovú reformu referenčnej hodnoty úrokových sadzieb vrátane nahradenia referenčnej úrokovej sadzby alternatívnou referenčnou sadzbou, ako je referenčná sadzba vyplývajúca z odporúčaní uvedených v správe Rady pre finančnú stabilitu z júla 2014 s názvom „Reforming major Interest Rate Benchmarks (Reformovanie hlavných referenčných úrokových sadzieb)“ (1).
                     
                  
                     
                        6.8.3.
                     
                     
                        V odsekoch 6.8.4 až 6.8.12 sa stanovujú výnimky len z požiadaviek uvedených v týchto odsekoch. Účtovná jednotka pokračuje v uplatňovaní všetkých ostatných požiadaviek na účtovanie zabezpečenia na zabezpečovacie vzťahy priamo ovplyvnené reformou referenčných úrokových sadzieb.
                     
                  
               Požiadavka vysokej pravdepodobnosti na zabezpečenie peňažných tokov
            
            
                     
                        6.8.4.
                     
                     
                        Na účely určenia, či je očakávaná transakcia (alebo jej zložka) vysoko pravdepodobná, ako sa vyžaduje v odseku 6.3.3, vychádza účtovná jednotka z predpokladu, že referenčná úroková sadzba (stanovená zmluvne alebo mimo zmluvy), na ktorej sú založené zabezpečené peňažné toky, sa v dôsledku reformy referenčných úrokových sadzieb nemení.
                     
                  
               Reklasifikácia sumy naakumulovanej v rezerve na zabezpečenie peňažných tokov
            
            
                     
                        6.8.5.
                     
                     
                        Na to, aby účtovná jednotka určila, či sa očakáva, že dôjde k zabezpečeným budúcim peňažným tokom, vychádza na účely uplatňovania požiadavky uvedenej v odseku 6.5.12 z predpokladu, že referenčná hodnota úrokovej sadzby (stanovená zmluvne alebo mimo zmluvy), na ktorej sú založené zabezpečené peňažné toky, sa v dôsledku reformy referenčných úrokových sadzieb nemení.
                     
                  
               Posúdenie ekonomického vzťahu medzi zabezpečenou položkou a zabezpečovacím nástrojom
            
            
                     
                        6.8.6.
                     
                     
                        Na účely uplatňovania požiadaviek uvedených v odseku 6.4.1 písm. c) bode i) a v odsekoch B6.4.4 až B6.4.6 vychádza účtovná jednotka z predpokladu, že referenčná úroková sadzba (stanovená zmluvne alebo mimo zmluvy), na ktorej sú založené zabezpečené peňažné toky a/alebo zabezpečené riziko, alebo referenčná úroková sadzba, na ktorej sú založené peňažné toky zabezpečovacieho nástroja, sa v dôsledku reformy referenčných úrokových sadzieb nemení.
                     
                  
               Určenie zložky položky za zabezpečenú položku
            
            
                     
                        6.8.7.
                     
                     
                        Pokiaľ sa neuplatňuje odsek 68.8, účtovná jednotka na zabezpečenie referenčnej zložky úrokového rizika, ktorá je stanovená mimo zmluvy, uplatňuje požiadavku uvedenú v odsekoch 6.3.7 písm. a) a B6.3.8 – že daná zložka rizika musí byť samostatne identifikovateľná – len pri vzniku zabezpečovacieho vzťahu.
                     
                  
                     
                        6.8.8.
                     
                     
                        Keď účtovná jednotka v súlade so svojou dokumentáciou zabezpečenia často prestavuje (t. j. ukončuje a nanovo začína) zabezpečovací vzťah, pretože zabezpečovací nástroj i zabezpečená položka sa často menia (t. j. účtovná jednotka uplatňuje dynamický proces, v rámci ktorého zabezpečené položky ani zabezpečovacie nástroje používané na riadenie uvedenej expozície nezostávajú dlho rovnaké), účtovná jednotka uplatňuje požiadavky uvedené v odsekoch 6.3.7 písm. a) a B6.3.8 – že daná zložka rizika musí byť samostatne identifikovateľná – len ak v uvedenom zabezpečovacom vzťahu prvotne určila zabezpečenú položku. Zabezpečená položka, ktorá bola posúdená v čase jej prvotného určenia v zabezpečovacom vzťahu, či už v čase vzniku zabezpečenia alebo následne, sa pri žiadnom následnom opätovnom určení v tom istom zabezpečovacom vzťahu opätovne neposudzuje.
                     
                  
               Ukončenie uplatňovania
            
            
                     
                        6.8.9.
                     
                     
                        Účtovná jednotka prospektívne ukončí uplatňovanie odseku 6.8.4 na zabezpečenú položku k skoršiemu z týchto dátumov:
                        
                                    a)
                                 
                                 
                                    keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    keď sa ukončí zabezpečovací vzťah, ktorého súčasťou je zabezpečená položka.
                                 
                              
                  
                     
                        6.8.10.
                     
                     
                        Účtovná jednotka prospektívne ukončí uplatňovanie odseku 6.8.5 k skoršiemu z týchto dátumov:
                        
                                    a)
                                 
                                 
                                    keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku budúcich peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    keď bola celá suma naakumulovaná v rezerve na zabezpečenie peňažných tokov v súvislosti s týmto ukončeným zabezpečovacím vzťahom reklasifikovaná do výsledku hospodárenia.
                                 
                              
                  
                     
                        6.8.11.
                     
                     
                        Účtovná jednotka prospektívne ukončí uplatňovanie odseku 6.8.6:
                        
                                    a)
                                 
                                 
                                    na zabezpečenú položku, keď pominie neistota vyplývajúca z reformy referenčných úrokových sadzieb, pokiaľ ide o zabezpečené riziko alebo načasovanie a výšku peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    na zabezpečovací nástroj, keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku peňažných tokov založených na danej referenčnej úrokovej sadzbe zabezpečovacieho nástroja.
                                 
                              Ak sa zabezpečovací vzťah, ktorého súčasťou sú zabezpečená položka a zabezpečovací nástroj, ukončí skôr než ku dňu stanovenému v odseku 6.8.11 písm. a) alebo ku dňu stanovenému v odseku 6.8.11 písm. b), účtovná jednotka prospektívne ukončí uplatňovanie odseku 6.8.6 na uvedený zabezpečovací vzťah k dátumu ukončenia.
                     
                  
                     
                        6.8.12.
                     
                     
                        Pri určovaní skupiny položiek za zabezpečenú položku alebo kombinácie finančných nástrojov za zabezpečovací nástroj účtovná jednotka prospektívne ukončí uplatňovanie odsekov 6.8.4 až 6.8.6 na jednotlivú položku alebo finančný nástroj v súlade s odsekmi 6.8.9, 6.8.10 alebo prípadne 6.8.11, keď pominie neistota vyplývajúca z reformy referenčných úrokových sadzieb, pokiaľ ide o zabezpečené riziko a/alebo načasovanie a výšku peňažných tokov založených na danej referenčnej úrokovej sadzbe uvedenej položky alebo finančného nástroja.
                     
                  
               Kapitola 7 Dátum účinnosti a prechodné ustanovenia
            
            7.1   Dátum účinnosti
            ...
            
                     
                        7.1.8.
                     
                     
                        Dokumentom Reforma referenčných úrokových sadzieb, vydaným v septembri 2019, ktorým sa zmenili štandardy IFRS 9, IAS 39 a IFRS 7, sa doplnil oddiel 6.8 a zmenil sa odsek 72.26. Účtovná jednotka uplatňuje tieto zmeny na ročné účtovné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní.
                     
                  7.2   Prechodné ustanovenia
            ...
            
               Prechodné ustanovenia pre účtovanie zabezpečenia (kapitola 6)
            
            ...
            
                     
                        7.2.26.
                     
                     
                        Platí výnimka z prospektívneho uplatňovania požiadaviek účtovania zabezpečenia podľa tohto štandardu, keď účtovná jednotka:
                        ...
                        
                                    d)
                                 
                                 
                                    uplatňuje požiadavky uvedené v oddiele 6.8 retrospektívne. Toto retrospektívne uplatňovanie sa vzťahuje len na tie zabezpečovacie vzťahy, ktoré existovali na začiatku obdobia vykazovania, v ktorom účtovná jednotka po prvýkrát uvedené požiadavky uplatňuje alebo po ktorom boli určené, a na sumu naakumulovanú v rezerve na zabezpečenie peňažných tokov, ktorá existovala na začiatku obdobia vykazovania, v ktorom účtovná jednotka po prvýkrát uvedené požiadavky uplatňuje.
                                 
                              
                  
               Zmeny štandardu IAS 39 Finančné nástroje: vykazovanie a oceňovanie
               
            
            Dopĺňajú sa odseky 102A až 102N a odsek 108G. Pred odsek 102A sa dopĺňa nový nadpis. Pred odseky 102D, 102E, 102F, 102H a 102J sa dopĺňajú nové podnadpisy.
            Zabezpečenie
            ...
            
               Dočasné výnimky z uplatňovania osobitných požiadaviek na účtovanie zabezpečenia
            
            
                     
                        102A
                     
                     
                        Účtovná jednotka uplatní odseky 102D až 102N a odsek 108G na všetky zabezpečovacie vzťahy priamo ovplyvnené reformou referenčných úrokových sadzieb. Tieto odseky sa uplatňujú len na uvedené zabezpečovacie vzťahy. Zabezpečovací vzťah je priamo ovplyvnený reformou referenčných úrokových sadzieb len vtedy, ak reforma vyvolá neistotu, pokiaľ ide o:
                        
                                    a)
                                 
                                 
                                    referenčnú úrokovú sadzbu (stanovenú zmluvne alebo mimo zmluvy) určenú za zabezpečené riziko; a/alebo
                                 
                              
                                    b)
                                 
                                 
                                    načasovanie alebo výšku peňažných tokov založených na danej referenčnej úrokovej sadzbe zabezpečenej položky alebo zabezpečovacieho nástroja.
                                 
                              
                  
                     
                        102B
                     
                     
                        Na účely uplatňovania odsekov 102D až 102N sa pojem „reforma referenčných úrokových sadzieb“ vzťahuje na celotrhovú reformu referenčnej hodnoty úrokových sadzieb vrátane nahradenia referenčnej úrokovej sadzby alternatívnou referenčnou sadzbou, ako je referenčná sadzba vyplývajúca z odporúčaní uvedených v správe Rady pre finančnú stabilitu z júla 2014 s názvom „Reforming major Interest Rate Benchmarks (Reformovanie hlavných referenčných hodnôt úrokových sadzieb)“ (2).
                     
                  
                     
                        102C
                     
                     
                        V odsekoch 102D až102N sa stanovujú výnimky len z požiadaviek uvedených v týchto odsekoch. Účtovná jednotka pokračuje v uplatňovaní všetkých ostatných požiadaviek na účtovanie zabezpečenia na zabezpečovacie vzťahy priamo ovplyvnené reformou referenčných úrokových sadzieb.
                     
                  
               Požiadavka vysokej pravdepodobnosti na zabezpečenie peňažných tokov
            
            
                     
                        102D
                     
                     
                        Na účely uplatňovania požiadavky uvedenej v odseku 88 písm. c), že očakávaná transakcia musí byť vysoko pravdepodobná, vychádza účtovná jednotka z predpokladu, že referenčná úroková sadzba (stanovená zmluvne alebo mimo zmluvy), na ktorej sú založené zabezpečené peňažné toky, sa v dôsledku reformy referenčných úrokových sadzieb nemení.
                     
                  
               Reklasifikácia kumulovaného zisku alebo straty vykázaných v ostatných súčastiach komplexného výsledku
            
            
                     
                        102E
                     
                     
                        Na to, aby účtovná jednotka určila, či sa neočakáva, že dôjde k očakávanej transakcii, vychádza na účely uplatňovania požiadavky uvedenej v odseku 101 písm. c) z predpokladu, že referenčná úroková sadzba (stanovená zmluvne alebo mimo zmluvy), na ktorej sú založené zabezpečené peňažné toky, sa v dôsledku reformy referenčných úrokových sadzieb nemení.
                     
                  
               Posúdenie účinnosti
            
            
                     
                        102F
                     
                     
                        Na účely uplatňovania požiadaviek uvedených v odseku 88 písm. b) a odseku AG105 písm. a) vychádza účtovná jednotka z predpokladu, že referenčná úroková sadzba (stanovená zmluvne alebo mimo zmluvy), na ktorej sú založené zabezpečené peňažné toky a/alebo zabezpečené riziko, alebo referenčná úroková sadzba, na ktorej sú založené peňažné toky zabezpečovacieho nástroja, sa v dôsledku reformy referenčných úrokových sadzieb nemení.
                     
                  
                     
                        102G
                     
                     
                        Účtovná jednotka nie je na účely uplatňovania požiadavky uvedenej v odseku 88 písm. e) povinná ukončiť zabezpečovací vzťah, pretože skutočné výsledky zabezpečenia nespĺňajú požiadavky uvedené v odseku AG105 písm. b). Aby sa predišlo pochybnostiam, účtovná jednotka uplatní ostatné podmienky uvedené v odseku 88 vrátane prospektívneho posúdenia uvedeného v odseku 88 písm. b) s cieľom posúdiť, či sa zabezpečovací vzťah musí ukončiť.
                     
                  
               Určenie finančných položiek za zabezpečené položky
            
            
                     
                        102H
                     
                     
                        Pokiaľ sa neuplatňuje odsek 102I, účtovná jednotka na zabezpečenie referenčného podielu úrokového rizika, ktorý je stanovený mimo zmluvy, uplatňuje požiadavku uvedenú v odsekoch 81 a AG99F – že určený podiel rizika musí byť samostatne identifikovateľný – len pri vzniku zabezpečovacieho vzťahu.
                     
                  
                     
                        102I
                     
                     
                        Keď účtovná jednotka v súlade so svojou dokumentáciou zabezpečenia často prestavuje (t. j. ukončuje a nanovo začína) zabezpečovací vzťah, pretože zabezpečovací nástroj i zabezpečená položka sa často menia (t. j. účtovná jednotka uplatňuje dynamický proces, v rámci ktorého zabezpečené položky ani zabezpečovacie nástroje používané na riadenie uvedenej expozície nezostávajú dlho rovnaké), účtovná jednotka uplatňuje požiadavky uvedené v odsekoch 81 a AG99F – že určený podiel rizika musí byť samostatne identifikovateľný – len ak v uvedenom zabezpečovacom vzťahu prvotne určila zabezpečenú položku. Zabezpečená položka, ktorá bola posúdená v čase jej prvotného určenia v zabezpečovacom vzťahu, či už v čase vzniku zabezpečenia alebo následne, sa pri žiadnom následnom opätovnom určení v tom istom zabezpečovacom vzťahu opätovne neposudzuje.
                     
                  
               Ukončenie uplatňovania
            
            
                     
                        102J
                     
                     
                        Účtovná jednotka prospektívne ukončí uplatňovanie odseku 102D na zabezpečenú položku k skoršiemu z týchto dátumov:
                        
                                    a)
                                 
                                 
                                    keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    keď sa ukončí zabezpečovací vzťah, ktorého súčasťou je zabezpečená položka.
                                 
                              
                  
                     
                        102K
                     
                     
                        Účtovná jednotka prospektívne ukončí uplatňovanie odseku 102E k skoršiemu z týchto dátumov:
                        
                                    a)
                                 
                                 
                                    keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku budúcich peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    keď boli celý kumulovaný zisk alebo strata vykázané v ostatných častiach komplexného výsledku v súvislosti s týmto ukončeným zabezpečovacím vzťahom reklasifikované do výsledku hospodárenia.
                                 
                              
                  
                     
                        102L
                     
                     
                        Účtovná jednotka prospektívne ukončí uplatňovanie odseku 102F:
                        
                                    a)
                                 
                                 
                                    na zabezpečenú položku, keď pominie neistota vyplývajúca z reformy referenčných úrokových sadzieb, pokiaľ ide o zabezpečené riziko alebo načasovanie a výšku peňažných tokov založených na danej referenčnej úrokovej sadzbe zabezpečenej položky; a
                                 
                              
                                    b)
                                 
                                 
                                    na zabezpečovací nástroj, keď pominie neistota vyplývajúca z reformy referenčných úrokových sadzieb, pokiaľ ide o načasovanie a výšku peňažných tokov založených na danej referenčnej úrokovej sadzbe zabezpečovacieho nástroja.
                                 
                              Ak sa zabezpečovací vzťah, ktorého súčasťou sú zabezpečená položka a zabezpečovací nástroj, ukončí skôr než ku dňu stanovenému v odseku 102L písm. a) alebo ku dňu stanovenému v odseku 102L písm. b), účtovná jednotka prospektívne ukončí uplatňovanie odseku 102F na uvedený zabezpečovací vzťah k dátumu ukončenia.
                     
                  
                     
                        102M
                     
                     
                        Účtovná jednotka prospektívne ukončí uplatňovanie odseku 102G na zabezpečovací vzťah k skoršiemu z týchto dátumov:
                        
                                    a)
                                 
                                 
                                    keď pominie neistota vyplývajúca z reformy referenčnej hodnoty úrokových sadzieb, pokiaľ ide o zabezpečené riziko a načasovanie a výšku peňažných tokov založených na danej referenčnej úrokovej sadzbe zabezpečenej položky alebo zabezpečovacieho nástroja; a
                                 
                              
                                    b)
                                 
                                 
                                    keď sa ukončí zabezpečovací vzťah, na ktorý sa uplatňuje výnimka.
                                 
                              
                  
                     
                        102N
                     
                     
                        Pri určovaní skupiny položiek za zabezpečenú položku alebo kombinácie finančných nástrojov za zabezpečovací nástroj účtovná jednotka prospektívne ukončí uplatňovanie odsekov 102D až 102G na jednotlivú položku alebo finančný nástroj v súlade s odsekmi 102J, 102K, 102L alebo prípadne 102M, keď pominie neistota vyplývajúca z reformy referenčných úrokových sadzieb, pokiaľ ide o zabezpečené riziko a/alebo načasovanie a výšku peňažných tokov založených na danej referenčnej úrokovej sadzbe uvedenej položky alebo finančného nástroja.
                     
                  Dátum účinnosti a prechodné ustanovenia
            ...
            
                     
                        108G
                     
                     
                        Dokumentom Reforma referenčných úrokových sadzieb, vydaným v septembri 2019, ktorým sa zmenili štandardy IFRS 9, IAS 39 a IFRS 7, sa doplnili odseky 102A až 102N. Účtovná jednotka uplatňuje tieto zmeny na ročné účtovné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní. Účtovná jednotka uplatní tieto zmeny retrospektívne na tie zabezpečovacie vzťahy, ktoré existovali na začiatku obdobia vykazovania, v ktorom účtovná jednotka po prvýkrát tieto zmeny uplatňuje alebo po ktorom boli určené, a na zisk alebo stratu vykázané v ostatných častiach komplexného výsledku, ktoré existovali na začiatku obdobia vykazovania, v ktorom účtovná jednotka po prvýkrát tieto zmeny uplatňuje.
                     
                  
               Zmeny štandardu IFRS 7 Finančné nástroje: zverejňovanie
               
            
            Dopĺňa sa odsek 24H a odseky 44DE až 44DF a pred odsek 24H sa dopĺňa podnadpis.
            Účtovanie zabezpečenia
            ...
            
               Neistota vyplývajúca z reformy referenčných úrokových sadzieb
            
            
                     
                        24H
                     
                     
                        Účtovná jednotka pri zabezpečovacích vzťahoch, na ktoré uplatňuje výnimky stanovené v odsekoch 6.8.4 až 6.8.12 štandardu IFRS 9 alebo v odsekoch 102D až 102N štandardu IAS 39, zverejní:
                        
                                    a)
                                 
                                 
                                    významné referenčné úrokové sadzby, ktorým sú vystavené zabezpečovacie vzťahy účtovnej jednotky;
                                 
                              
                                    b)
                                 
                                 
                                    rozsah expozície voči riziku, ktorú účtovná jednotka riadi a na ktorú má priamy vplyv reforma referenčných úrokových sadzieb;
                                 
                              
                                    c)
                                 
                                 
                                    ako účtovná jednotka riadi proces prechodu na alternatívne referenčné sadzby;
                                 
                              
                                    d)
                                 
                                 
                                    opis významných posúdení alebo predpokladov, ktoré účtovná jednotka vykonala pri uplatňovaní týchto odsekov (napríklad posúdenia alebo predpoklady o tom, kedy pominie neistota vyplývajúca z reformy referenčných úrokových sadzieb, pokiaľ ide o načasovanie a výšku peňažných tokov založených na danej referenčnej úrokovej sadzbe); a
                                 
                              
                                    e)
                                 
                                 
                                    nominálnu hodnotu zabezpečovacích nástrojov v týchto zabezpečovacích vzťahoch.
                                 
                              
                  Dátum účinnosti a prechodné ustanovenia
            ...
            
                     
                        44DE
                     
                     
                        Dokumentom Reforma referenčných úrokových sadzieb, vydaným v septembri 2019, ktorým sa zmenili štandardy IFRS 9, IAS 39 a IFRS 7, sa doplnili odseky 24H a 44DF. Účtovná jednotka uplatňuje tieto zmeny pri uplatňovaní štandardu IFRS 9 alebo IAS 39.
                     
                  
                     
                        44DF
                     
                     
                        V období vykazovania, v ktorom účtovná jednotka po prvýkrát uplatňuje dokument Reforma referenčných úrokových sadzieb, vydaný v septembri 2019, nie je povinná predkladať kvantitatívne informácie požadované v odseku 28 písm. f) štandardu IAS 8 Účtovné politiky, zmeny v účtovných odhadoch a chyby.
                     
                  
               (1)  Správu s názvom „Reforming Major Interest Rate Benchmarks“ možno nájsť na adrese http://www.fsb.org/wp-content/uploads/r_140722.pdf.
            
               (2)  Správu s názvom „Reforming Major Interest Rate Benchmarks“ možno nájsť na adrese http://www.fsb.org/wp-content/uploads/r_140722.pdf.